Yeqqim akken Ʃli mi yemderkal ad yeɣli, itteḥnunuf kan, armi d aseggas n 1962. Mi d- yuɣal baba-s seg lɣerba yufa-d mmi-s 09 iseggasen di leεmer-is. Iwala liḥala n mmi-s ur yezmir ara yesber, yewwi-t ɣer ṭbib ar Tizi-wezzu. Mi yesεedda fell-as, ṛṛay-is ur yemxallaf ara ɣef wayen i as-d-nnan di sbiṭer n Tizi-wezzu, ilaq ad iruḥ ɣer sbiṭer n lezzayer. Baba-s ikukra imi liḥala-s rqiqet yerna lqella n lwali, lameεna ṭebbat akked At n taddart bedden ɣef yiwen wawal. Yella yiwen urgaz d mmi-s n taddart, yezdeɣ di la kasba. Mi as-nnan ɣef wugur-agi n Ʃli, yeqbel ad yili d amwanes-is imi baba-s d amɣar ur yezmir ara ad yettruḥu yal tikelt ar lezzayer. Iruḥ Ʃli ɣer ṣbiṭer n Mestafa Baca. Lexṣas n tezmert yerna lfiraq n lwaldin dacu asirem n Ʃli iɣleb-itent akk. Yezga yeqqar-as: ad ḥluɣ kan, leεtab ur yettneḥsab.